**“Grozījumi Ministru kabineta 2015. gada 27. janvāra noteikumos Nr. 47 “Latvijas Republikas gaisa telpas izmantošanas atļaujas piešķiršanas kārtība starptautisko publisko tiesību subjektiem””**

**projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Veicināt uzņemošās valsts atbalsta sniegšanu sabiedroto spēkiem un uzlabot Latvijas spēju reaģēt uz pēkšņām apstākļu izmaiņām drošības vidē.Risinājums ir atcelt Ārlietu ministrijas atļauju nepieciešamību NATO, tās dalībvalsts vai ES dalībvalsts publisko funkciju veikšanai paredzēto gaisa kuģu lidojumiem un samazināt minēto publisko tiesību subjektu lidojumu pieteikuma iesniegšanas termiņu, ja tiek pārvadāti noteikumu 21. punktā minētie bīstamie izstrādājumi.Projekts stājas spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2015. gada 27. janvāra noteikumos Nr. 47 “Latvijas Republikas gaisa telpas izmantošanas atļaujas piešķiršanas kārtība starptautisko publisko tiesību subjektiem”” (turpmāk – projekts) ir izstrādāts pēc Aizsardzības ministrijas iniciatīvas, lai atvieglotu Latvijas gaisa telpas drošas izmantošanas procedūru sabiedrotajiem, vienlaikus samazinot birokrātisko procedūru skaitu gan sabiedrotajiem, gan iesaistīto Latvijas institūciju darbiniekiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas apņemšanās veicināt uzņemošās valsts atbalsta sniegšanu sabiedroto spēkiem tika pausta NATO Varšavas (2016. g.) un Velsas (2014. g.) samitos. Turklāt arī ES ietvaros ir vairākas iniciatīvas, kā PESCO (*Permanent Structured Cooperation*), un vairākas darba grupas (AHWG *On Cross Border Military Transport Within Europe*; AHWG *Diplomatic Clearances*), kuru mērķis ir militārās pārvietošanās atvieglošana.Ministru kabineta 2015. gada 27. janvāra noteikumi Nr. 47 “Latvijas Republikas gaisa telpas izmantošanas atļaujas piešķiršanas kārtība starptautisko publisko tiesību subjektiem” (turpmāk – MK noteikumi) šobrīd paredz, ka NATO, tās dalībvalsts vai ES dalībvalsts lidojumiem Latvijas Ārlietu ministrija izsniedz gada pārlidojuma atļaujas, kas tiek saskaņotas vispārīgajā kārtībā, jo pašreizējais regulējums neparedz iespēju izsniegt lidojuma atļauju citā kārtībā.Iniciatīva atcelt Ārlietu ministrijas izsniegto lidojumu atļauju nepieciešamību NATO, tās dalībvalsts vai ES dalībvalsts gaisa kuģiem, pildot noteikumu 7. punktā minētos uzdevumus, izriet no Latvijas dalības kolektīvās aizsardzības organizācijās, kuru mērķi ir efektīva dalībvalstu bruņoto spēku mobilitātes veicināšana. Pēc analoģijas, vajadzība Ārlietu ministrijai izsniegt diplomātiskās atļaujas NATO karakuģiem ienākt Latvijas Republikas teritoriālajā jūrā, iekšējos ūdeņos un ostās jau ir atcelta ar Ministru kabineta 2016. gada 23. februāra noteikumiem Nr. 108 “Kārtība, kādā ārvalstu karakuģi ienāk un uzturas Latvijas Republikas teritoriālajā jūrā, iekšējos ūdeņos un ostās un iziet no tām”.Vairākas NATO dalībvalstis, proti, Beļģija, Kanāda, Grieķija, Itālija, Luksemburga, Nīderlande, Polija, Spānija un Lielbritānija, izmanto pastāvīgo lidojumu atļauju kārtību, kura paredz, ka NATO gaisa kuģiem, lai tie veiktu lidojumus, nav nepieciešamas attiecīgo valstu izsniegtas atļaujas. Grozījumi izstrādāti, lai sasniegtu šādus mērķus – uzlabot Latvijas spēju reaģēt uz pēkšņām drošības vides apstākļu izmaiņām un nodrošināt ātru sabiedroto gaisa kuģu ar bīstamu kravas sastāvu uzņemšanu. Latvijas interesēs ir spēt nodrošināt sabiedroto gaisa kuģu ierašanos pēc iespējas ātrāk, īpaši – krīzes situācijās. Konsultējoties ar Ārlietu ministriju un Civilās aviācijas aģentūru, kuras ir iesaistītas diplomātisko atļauju piešķiršanas procesā, tika konstatēts, ka MK noteikumos paredzētā gada pārlidojumu atļauja, kas tiek piešķirta NATO, tās dalībvalstij vai ES dalībvalstij, ir tikai formāls, birokrātisks pasākums. Ņemot vērā citu NATO un ES dalībvalstu labo praksi, kā arī to, ka praksē ir iespējami NATO, tās dalībvalsts vai ES dalībvalsts gaisa kuģu lidojumi bez Ārlietu ministrijas izsniegtajām diplomātiskajām atļaujām, ja tie nepārvadā MK noteikumu 21. punktā minētos bīstamos izstrādājumus.Ņemot vērā norādīto, nepieciešami grozījumi MK noteikumos, paredzot, ka NATO, tās dalībvalsts vai ES dalībvalsts gaisa kuģiem nav nepieciešama Ārlietu ministrijas izsniegtā lidojumu atļauja, ja tie veic kādu no šo MK noteikumu 7. punktā minētajiem lidojumiem. Šajos gadījumos minētajiem gaisa kuģiem tiks piešķirta atļauja veikt lidojumu Latvijas Republikas gaisa telpā, apstiprinot lidojuma plānu. ES dalībvalstis lidojumu plānu iesniedz saskaņā ar Komisijas 2012. gada 26. septembra Īstenošanas regulu (ES) Nr. 923/2012, ar ko nosaka vienotus lidojumu noteikumus un ekspluatācijas normas aeronavigācijas pakalpojumiem un procedūrām un ar ko groza Īstenošanas regulu (ES) Nr. 1035/2011 un Regulas (EK) Nr. 1265/2007, (EK) Nr. 1794/2006, (EK) Nr. 730/2006, (EK) Nr. 1033/2006 un (ES) Nr. 255/2010, savukārt dalībvalstis ārpus ES lidojumu plānu iesniedz saskaņā ar 1944. gada 7. decembra Konvencijas par starptautisko civilo aviāciju 2. pielikumu. Atbilstoši iepriekšminētajiem mērķiem ir izstrādāts projekta 2. punkts.Svarīgi ir atzīmēt, ka noteikumos minētās procedūras izmaiņas nemazina Latvijas kontroli pār sabiedroto valstu gaisa kuģu ierašanos Latvijas teritorijā. Izmaiņu gadījumā joprojām tiktu koordinēta gan sabiedroto gaisa kuģu dalība pasākumos un darbībās, gan pārvadātās kravas saturs.Projekta 1. punktā ir norādīts, ka laika termiņi tiks izteikti “darbdienās”, lai pielāgotu tos iesaistīto pušu reālajam darbalaikam, jo brīvdienās un svētku dienās lidojumu pieteikumi netiek izskatīti. Attiecīgi tiek precizēts arī MK noteikumu II nodaļas 5. punkts un VI nodaļas 22. punkts.Projekta 7. punktā tiek precizēti MK noteikumu III nodaļā izteiktie gaisa kuģu lidojumu mērķi, kas vienlaicīgi ir kā kritēriji, kas noteic, ka šādiem gaisa kuģiem nebūs nepieciešama Ārlietu ministrijas izsniegtā lidojumu atļauja. MK noteikumu 7.4. apakšpunkts tiek papildināts, saturiski iekļaujot projektā svītrotā 7.2. apakšpunkta saturu. MK noteikumu 7.3.apakšpunkts tiek svītrots, jo militāro kravu pārvadāšanu, kas satur šo noteikumu 21. punktā minētos bīstamos izstrādājumus, ja to veic militārās aviācijas gaisa kuģis no militārā lidlauka un uz to, regulē 2017. gada 17. oktobra Ministru kabineta noteikumi Nr. 622 “Kārtība, kādā civilās aviācijas lidlaukus izmanto Latvijas Republikas militārās aviācijas gaisa kuģi, un kārtība, kādā Latvijas Republikas militārās aviācijas lidlaukus izmanto civilās aviācijas gaisa kuģi”.Mērķi ir jāidentificē precīzi, jo tie ir tieši saistīti ar lidojumiem, kuriem Ārlietu ministrija neizsniedz lidojumu atļaujas. Projekta 7. punkts nemaina spēkā esošo lidojumu plāna satura regulējumu, proti, atbilstoši pašreizējam regulējumam ir iespējams norādīt projekta 7. punktā paredzēto informāciju.Projekta 8. punkts norāda, ka gaisa kuģiem lidojumu plānā ir jānorāda MK noteikumu 7. punktā minētais lidojuma mērķis, lai saņemtu lidojumu atļauju atbilstoši projekta 3. punktam.MK noteikumu III nodaļas 9. punkts tiek svītrots, jo projekts aizstāj daudzkārtējās lidojumu atļaujas izsniegšanas procedūru, kas ir minēta 9. punktā.MK noteikumu IV nodaļas 10. punkts tiek izteikts atbilstošā redakcijā, kas atbilst projektā izteiktajai lidojumu atļaujas izsniegšanas procedūrai, aizstājot daudzkārtējās lidojumu atļaujas izsniegšanas procedūru.Projekta 11. punkts paredz, ka MK noteikumu IV nodaļas 12. punktā tiek sašaurināts iesaistīto institūciju loks, jo MK noteikumu praktiskās izpildes laikā pierādījies, ka saņemtā informācija neskar akciju sabiedrības “Latvijas gaisa satiksme” un Nacionālo bruņoto spēku darbību. Mērķis – samazināt lieko birokrātisko slogu.Projekta 12. punkts papildina noteikumu IV nodaļas 13. punktu ar papildu saistošo institūciju (Latvijas Republikas civilās aviācijas lidlauka ekspluatantu), kuras darbu kopumu praksē ietekmē lidojuma pieteikuma atteikums.Projekta 13. punkts paredz, ka saskaņā ar MK noteikumu VI nodaļas 22. punktu tam sekojošajā apakšpunktā norādītajiem starptautisko tiesību subjektiem ir noteikts cits termiņš, kura laikā jānosūta Ārlietu ministrijai lidojuma pieteikums 21. punktā minēto bīstamo izstrādājumu pārvadāšanai.Tādējādi saskaņā ar projekta 13. punktā minēto projekta 14. punkts papildina MK noteikumu VI nodaļas 22. punktu – ar piebildi, ka NATO, tās dalībvalstsvai ES dalībvalsts lidojuma pieteikuma iesniegšanas termiņš minēto bīstamo izstrādājumu pārvadāšanai tiek samazināts līdz trim darbdienām, veicinot anotācijā minētā mērķa sasniegšanu – spēju nodrošināt ātru sabiedroto gaisa kuģu ar bīstamu kravas sastāvu uzņemšanu.Projekta 15. punkts precizē publisko tiesību subjekta pienākumu apliecināt, ka MK noteikumu 21. punktā minētie bīstamie izstrādājumi tiek transportēti atbilstoši drošības prasībām. MK noteikumu VI nodaļas 24. punkta redakcijā ir vienkāršots nepieciešamās dokumentācijas apjoms un aprite. Projekta 16. punkts paredz, ka saskaņā ar MK noteikumu VI nodaļas 26. punktu tiek sašaurināts iesaistīto institūciju loks, jo MK noteikumu praktiskās izpildes laikā ir pierādījies, ka saņemtā informācija neskar akciju sabiedrības “Latvijas gaisa satiksme” un attiecīgā Latvijas Republikas civilās aviācijas lidlauka ekspluatanta darbību. Mērķis – samazināt lieko birokrātisko slogu.Projekta 17. punkts nosaka papildus iesaistīto institūciju, kuru ietekmē lidojuma pieteikuma atteikums, kā arī precizē informēšanas procedūru un ar to saistīto laika rāmi, lai procedūra atbilstu noteikumu projekta mērķim. MK noteikumu 29. punkts tiek svītrots, ņemot vērā iesaistīto pušu kompetenci. MK noteikumu 21. punktā minēto bīstamo izstrādājumu pārvadājumu gadījumos ir mainījies informācijas aprites veids.Izdarot grozījumus, Latvija sniegtu vēstījumu NATO, ES un pasaulei par Latvijas atvērtību un gatavību uzņemt sabiedroto bruņotos spēkus. Tādējādi tiktu iegūta pievienotā vērtība politiskā līmenī un uzlabots Latvijas tēls starptautiskajā arēnā. Turklāt tiktu pārtrauktas liekas birokrātiskas procedūras. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Ārlietu ministrija, Civilās aviācijas aģentūra un Latvijas gaisa satiksme |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārlietu ministrija; Aizsardzības ministrija un tās padotības iestādes;Satiksmes ministrija un tās padotības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Izmaiņas regulējumā samazina iesaistīto iestāžu un to padotības iestāžu administratīvo slogu. |
| 3. | Administratīvo izmaksu monetārs novērtējums | Tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Tiesiskā regulējuma izpildē fiziskajām vai juridiskajām personām nerodas papildu izmaksas |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tiek nodrošināta, publicējot projektu apspriešanai Aizsardzības ministrijas tīmekļvietnē *www.mod.gov.lv*.  |
| 2. | Sabiedrības līdzdalība projekta izstrādē | Informācija tiks papildināta pēc projekta publicēšanas Aizsardzības ministrijas tīmekļvietnē *www.mod.gov.lv*. |
| 3. | Sabiedrības līdzdalības rezultāti | Informācija tiks papildināta pēc projekta publicēšanas Aizsardzības ministrijas tīmekļvietnē. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Ārlietu ministrija, Civilās aviācijas aģentūra un Latvijas gaisa satiksme |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pēc šī projekta apstiprināšanas Ārlietu ministrija vairs neizsniedz daudzkārtējās lidojuma atļaujas NATO, tās dalībvalsts vai ES dalībvalsts gaisa kuģu lidojumiem.Netiek izveidotas jaunas institūcijas, netiek likvidētas esošās institūcijas, un netiek veikta institūciju reorganizācija. Cilvēkresursu skaits nemainās. |
| 3. | Cita informācija | Nav |

Aizsardzības ministrs Raimonds Bergmanis

M. Spūlis, 67335129

martins.spulis@mod.gov.lv